Jäsenvaltion yhteisön oikeuden rikkominen: vakiolomake kanteluun Euroopan komissiolle

(1999/C 119/03)

KANTELU(1)

EUROOPAN YHTEISÖJEN KOMISSIOLLE YHTEISÖN OIKEUDEN RIKKOMISESTA

1. Kantelijan nimi (suku- ja etunimi):

2. Kantelijan edustaja (tarvittaessa):

3. Kansalaisuus:

4. Osoite ja/tai kotipaikka(2):

5. Puhelin/faksi/sähköposti:

6. Ala, jota kantelu koskee, sekä tapahtumapaikka/-paikat:

7. Jäsenvaltio tai julkinen elin, joka mielestänne ei ole noudattanut yhteisön oikeutta:

8. Mahdollisimman yksityiskohtainen selvitys seikoista, joiden perusteella kantelu tehdään:

9. Jos mahdollista, ilmoittakaa yhteisön oikeuden määräys tai määräykset taikka säännös tai säännökset (perustamissopimukset, asetukset, direktiivit, päätökset jne.), joita asianomainen jäsenvaltio on mielestänne rikkonut:

10. Ilmoittakaa tarvittaessa, saako asianomainen jäsenvaltio tai voiko se saada yhteisön rahoitustukea kantelun kohteena olevaan toimintaan (mainitkaa viite, jos mahdollista):

11. Mahdolliset aiemmat yhteydenotot komission yksiköihin (liittäkää mukaan jäljennökset kirjeenvaihdosta, jos mahdollista):

12. Mahdolliset aiemmat yhteydenotot yhteisön muihin toimielimiin tai elimiin (esim. Euroopan parlamentin vetoomusvaliokuntaan tai Euroopan oikeusasiamieheen). Jos mahdollista, ilmoittakaa edellä mainittujen antama viitenumero esittämäänne asiaan:

13. Mahdolliset aiemmat yhteydenotot jäsenvaltion keskushallintoon, alue- tai paikallisviranomaisiin (jäljennökset kirjeenvaihdosta pyydetään oheistamaan liitteeksi, jos mahdollista):

13.1. Yhteydenotot hallintoviranomaisiin (esim. jäsenvaltion toimivaltaiselle keskushallinnolle, toimivaltaisille alue- tai paikallisviranomaisille tehty oikaisuvaatimus ja/tai kansalliselle tai alueelliselle oikeusasiamiehelle tehty kantelu):

13.2. Kanteet jäsenvaltion tuomioistuimissa tai muut menettelyt (esim. sovinto-tai välimiesmenettely). (Mainitkaa, jos asiassa on annettu, päätös tai tuomio ja oheistakaa se liitteenä)::

14. Luetelkaa kantelua tukevat asiakirjat ja todisteet ja liittäkää ne tämän lomakkeen mukaan, mukaan lukien asiaa koskevat kansalliset säännökset:

15. Luottamuksellisuus (rasti valitsemaanne ruutuun)(3):

[square ] "Annan komissiolle luvan paljastaa henkilöllisyyteni sen ottaessa yhteyttä kantelun kohteena olevan jäsenvaltion viranomaisiin."

[square ] "Kiellän komissiota paljastamasta henkilöllisyyttäni sen ottaessa yhteyttä kantelun kohteena olevan jäsenvaltion viranomaisiin.":

16. Paikka, päiväys ja kantelijan tai tämän edustajan allekirjoitus:

(Kantelulomakkeen känntöpuolelle painettava selvitys)

Jokainen jäsenvaltio on vastuussa yhteisön oikeuden määräaikaisesta ja yhdenmukaisesta sisällyttämisestä sisäiseen oikeuteensa ja moitteettomasta soveltamisesta. Euroopan yhteisöjen komissio valvoo perustamissopimusten nojalla yhteisön oikeuden moitteetonta soveltamista. Tämän vuoksi, jos jäsenvaltio rikkoo sitä, komissiolla on toimivalta yrittää saada jäsenvaltio noudattamaan yhteisön oikeutta saattamalla asia tarvittaessa Euroopan yhteisöjen tuomioistuimen käsiteltäväksi (kanne jäsenyysvelvoitteiden noudattamatta jättämisestä). Komissio ryhtyy asianmukaisiksi katsomiinsa toimenpiteisiin joko kantelun tai komission itse havaitsemien rikkomusepäilyjen perusteella.

Jäsenyysvelvoitteiden noudattamatta jättäminen tarkoittaa sitä, että jäsenvaltio ei noudata yhteisön oikeudesta johtuvia velvollisuuksiaan. Tämä voi johtua joko tietystä toiminnasta tai toiminnan laiminlyönnistä. Valtiolla tarkoitetaan yhteisön oikeuden vastaisesti toimivaa jäsenvaltiota riippumatta siitä, johtuuko jäsenyysvelvoitteiden noudattamatta jättäminen keskus-, alue- tai paikallishallinnon viranomaisten toimista tai laiminlyönneistä.

Jokainen voi esittää jäsenvaltiota vastaan valituksia lähettämällä komissiolle kantelun jäsenvaltion hallintokäytännöstä tai (lakeihin, asetuksiin tai hallinnollisiin määräyksiin liittyvästä) toimenpiteestä, jonka kantelija katsoo yhteisön oikeuteen kuuluvan säädöksen tai periaatteen vastaiseksi. Kantelijan ei tarvitse osoittaa, että asia koskee hänen etuaan; hänen ei myöskään tarvitse todistaa, että kantelun kohteena oleva rikkomistapaus kohdistuu pääasiassa ja välittömästi hänen etuihinsa. Jotta kantelu voidaan ottaa käsiteltäväksi, sen täytyy kohdistua siihen, että jäsenvaltio on toiminut yhteisön oikeuden vastaisesti. Komissio harkitsee rikkomisesta johtuvien menettelyjen aloittamista ja jatkamista koskevien sääntöjen ja painopisteiden perusteella, johtaako kantelu jatkotoimiin vai ei.

Jokaista, joka katsoo, että jokin kansallinen säädös (laki, asetus tai hallinnollinen määräys) tai hallintokäytäntö on yhteisön oikeuden vastainen, kehotetaan kääntymään ensin tai samanaikaisesti oman maansa hallinto- tai oikeusviranomaisten puoleen (mukaan lukien maan tai alueen oikeusasiamies) ja/tai käytettävissä oleviin sovinto- tai välimiesmenettelyihin ennen kantelun tekemistä komissiolle. Kantelijan oman edun mukaista on käyttää kansallisessa hallinto- ja lainkäyttömenettelyssä sovellettavia ja muita oikeuskeinoja, minkä vuoksi komissio suosittelee tätä ennen kantelun tekemistä komissiolle.

Kansallisia oikeuskeinoja käyttämällä kantelija saa yleensä oikeutta välittömästi ja henkilökohtaisesti (hallintoelimelle osoitettu määräys, kansalliseen lainsäädäntöön perustuvan päätöksen kumoaminen, vahingonkorvaukset), sen sijaan komission aloittamassa valvontamenettelyssä myönteisenkin lopputuloksen saavuttaminen saattaa kestää pitkään. Ennen kuin komissio voi viedä asian yhteisöjen tuomioistuimeen, sen on neuvoteltava asianomaisen jäsenvaltion kanssa saadakseen tämän noudattamaan yhteisön oikeutta.

Yhteisöjen tuomioistuimen tuomio, jossa jäsenvaltion todetaan laiminlyöneen jäsenyysvelvoitteensa, ei vaikuta kantelijan oikeuksiin, sillä tuomion tarkoituksena ei ole ratkaista yksittäistapausta. Tuomiossa ainoastaan määrätään jäsenvaltio noudattamaan yhteisön oikeutta. Saadakseen oikeutta henkilökohtaisesti, kantelijan on käännyttävä kansallisten tuomioistuinten puoleen.

Kantelijalla on seuraavat hallinnolliset takeet:

a) Kun kantelut on kirjattu saapuneksi komission pääsihteeristöön, kaikille kanteluille, jotka voidaan ottaa tutkittaviksi, annetaan virallinen viitenumero. Tämän jälkeen kantelijalle lähetetään vastaanottoilmoitus, johon kyseinen viitenumero on merkitty. Viitenumero on mainittava kaikessa kantelua koskevassa kirjeenvaihdossa. Viitenumeron antaminen ei vielä välttämättä tarkoita sitä, että asianomaista jäsenvaltiota vastaan aloitettaisiin rikkomisesta johtuva valvontamenettely.

b) Jos komission yksiköt katsovat tarpeelliseksi ottaa yhteyttä kantelun kohteena olevan jäsenvaltion viranomaisiin, ne noudattavat kantelijan tämän lomakkeen kohdassa 15 tekemää valintaa.

c) Komissio pyrkii tekemään kantelun kohteena olevasta asiasta päätöksen (aloittaa rikkomisesta johtuva valvontamenettely tai lopettaa kantelun käsittely ilman jatkotoimia) 12 kuukauden kuluessa siitä, kun kantelu on kirjattu pääsihteeristössä.

d) Jos asianomainen komission yksikkö aikoo ehdottaa, että asian käsittely komissiossa lopetetaan ilman jatkotoimia, se antaa tästä kantelijalle etukäteen tiedon. Komission yksiköt pitävät myös kantelijan ajan tasalla mahdollisen rikkomisesta johtuvan valvontamenettelyn etenemisestä.

(1) Tämän lomakkeen käyttö ei ole pakollista, kantelu voidaan tehdä myös komissiolle osoitetulla kirjeellä. Kantelijan edun mukaista on kuitenkin antaa mahdollisimman tarkat tiedot asiasta. Lomake voidaan lähettää tavallisessa postissa seuraavaan osoitteeseen: Euroopan yhteisöjen komissio

(Pääsihteeri)

Rue de la Loi/Wetstraat 200 B - 1049 Bruxelles/Brüssel

Lomake voidaan toimittaa myös komission edustustoon jäsenvaltiossa. Lomake on myös saatavissa sähköisessä muodossa Euroopan unionin Internet-osoitteessa http://europa.eu.int/comm/sg/lexcomm Kantelu voidaan ottaa käsiteltäväksi vain jos se kohdistuu siihen, että jäsenvaltio on rikkonut yhteisön oikeutta.

(2) Kantelijaa pyydetään ilmoittamaan komissiolle osoitteenmuutoksesta sekä kaikista seikoista, jotka voivat vaikuttaa kantelun käsittelyyn.

(3) Kantelijaa pyydetään ottamaan huomioon, että henkilöllisyyden paljastaminen voi tietyissä tapauksissa olla välttämätöntä asian käsittelylle.